Filmul "În căutarea lui Fellini" este inspirat din experiența personală a lui Nancy Cartwright, artistă laureată cu Premiul Emmy, care i-a dat glas lui Bart Simpson timp de trei decenii. Ea a fost și scenaristă a filmului american din 2017, difuzat duminică, 24 martie, de la ora 22.45, în reluare miercuri, 27 martie, de la ora 00.30, pe TVR2 și TVR+.
Lucy, o tânără timidă dintr-un orăşel al statului Ohio, evadează din realitatea cenuşie mergând la cinema. Într-o zi, ea descoperă universul filmelor lui Federico Fellini şi ia cea mai curajoasă hotărâre din viaţa ei: va merge în Italia să-l cunoască pe marele regizor. Ceea ce urmează este o călătorie ciudată şi spectaculoasă, iar Lucy întâlneşte nu doar personaje din filmele lui Fellini, ci descoperă şi fanteziile şi coșmarurile care l-au inspirat pe acesta.
Filmul este inspirat din experiența personală a lui Nancy Cartwright. Ea este artista premiată cu Emmy care i-a dat glas, adică i-a împrumutat vocea personajului Bart Simpson din serialul "The Simpsons" timp de 30 de ani. Când a dat probă, fusese chemată pentru vocea personajului Lisa Simpson. Apoi i s-a cerut să citească și ca Bart și a primit acest rol.
În Kettering, Ohio, Nancy a descoperit că are talent la făcut voci și scos sunete pentru spectacole, în trupa de teatru a liceului. Și-a cultivat și pasiunea pentru muzică, dar a participat și la concursuri de dezbateri și comunicare. La una dintre întreceri, juriul a îndemnat-o să își îndrepte cariera către voci de personaje din desene animate. Înainte de a deveni studentă, Nancy punea voce la postul local de radio.
A studiat apoi artele dramatice și producția de film, iar curiozitatea și pasiunea i-au fost trezite de regizorul italian Federico Fellini. Astfel, Nancy pleacă în Italia. Inspirată în special de filmul "La Strada", la întoarcerea din călătorie, Nancy creează spectacolul "In Search of Fellini". Monologul din acest One-Person Show îi aduce în 1996 distincția Drama-Logue Award pentru cea mai bună interpretare.
Două decenii mai târziu, Nancy Cartwright este, alături de Peter Kjenaas, coscenarista filmului care urma să fie în selecția oficială la nouă festivaluri.
Regizorul Taron Lexton are o carieră bogată în clipuri publicitare și scurtmetraje. Aici a fost regizorul unui lungmetraj independent, primul din filmografia lui.
***
Filmul de Artă
"În căutarea lui Fellini"
(In search of Fellini – SUA, 2017)
Regia: Taron Lexton
Cu: Ksenia Solo, Maria Bello, Paolo Bernardini, Enrico Oetiker
Dramă
***
Surse și credit foto: imdb.com, nancycartwright.com, program TVR, (c) Nancy Cartwright on Social Media
Mai multe informații despre filmele programate la TVR puteți afla aici.